Document ID: 32006L0138

DIREKTIVA SVETA 2006/138/ES
z dne 19. decembra 2006
o spremembi Direktive Sveta 2006/112/ES o skupnem sistemu davka na dodano vrednost glede obdobja uporabe ureditev davka na dodano vrednost, ki se uporabljajo za storitve radijskega in televizijskega oddajanja ter za določene elektronsko opravljane storitve
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 93 Pogodbe,
ob upoštevanju predloga Komisije,
ob upoštevanju mnenja Evropskega parlamenta,
ob upoštevanju mnenja Evropskega ekonomsko-socialnega odbora,
ob upoštevanju naslednjega:
(1)
Začasne ureditve davka na dodano vrednost iz Direktive 77/388/EGS (1), ki se uporabljajo za storitve radijskega in televizijskega oddajanja ter za določene elektronsko opravljane storitve, so bile z Direktivo Sveta 2006/58/ES z dne 27. junija 2006 o spremembi Direktive Sveta 2002/38/ES glede obdobja uporabe ureditve davka na dodano vrednost, ki se uporablja za storitve radijskega in televizijskega oddajanja ter za določene elektronsko opravljene storitve (2) podaljšane do 31. decembra 2006.
(2)
Ni bilo še mogoče sprejeti določb glede kraja opravljanja storitev in bolj splošnega elektronskega mehanizma. Glede na to, da se pravni položaj in dejstva, ki so utemeljevala podaljšanje do 31. decembra 2006, niso spremenili in z namenom, da bi se izognili časovni vrzeli glede ureditev davka na dodano vrednost, ki se uporabljajo za storitve radijskega in televizijskega oddajanja ter za določene elektronsko opravljane storitve, bi se morale navedene ureditve še naprej uporabljati do 31. decembra 2008.
(3)
Direktivo Sveta 2006/112/ES z dne 28. novembra 2006 o skupnem sistemu davka na dodano vrednost, ki je prenovila Direktivo 77/388/EGS, bi bilo zato treba ustrezno spremeniti.
(4)
Glede na nujnost zadeve in da bi se izognili pravni praznini, bi bilo treba odobriti izjemo od roka šestih tednov iz točke I(3) Protokola o vlogi nacionalnih parlamentov v Evropski uniji, ki je priložen Pogodbi o Evropski uniji in pogodbam o ustanovitvi Evropskih skupnosti -
SPREJEL NASLEDNJO DIREKTIVO:
Člen 1
Direktiva 2006/112/ES se spremeni:
1.
v členu 56 se odstavek 3 nadomesti z naslednjim:
„3. Točki (j) in (k) odstavka 1 in odstavek 2 se uporabljajo do 31. decembra 2008.“;
2.
v členu 57 se odstavek 2 nadomesti z naslednjim:
„2. Odstavek 1 se uporablja do 31. decembra 2008. “;
3.
v členu 59 se odstavek 2 nadomesti z naslednjim:
„2. Do 31. decembra 2008 države članice uporabljajo člen 58(b) za storitve radijskega in televizijskega oddajanja iz točke (j) člena 56(1), ki jih davčni zavezanec, katerega sedež dejavnosti ali stalna poslovna enota, iz katere opravlja storitev, je zunaj Skupnosti, ali katerega stalno oziroma običajno prebivališče je zunaj Skupnosti, kadar takšnega kraja dejavnosti ali takšne poslovne enote ni, opravlja za osebe, ki niso davčni zavezanci in katerih sedež ali stalno oziroma običajno prebivališče je v državi članici.“;
4.
člen 357 se nadomesti z naslednjim:
„Člen 357
To poglavje se uporablja do 31. decembra 2008.“.
Člen 2
Prenos
1. Države članice uveljavijo zakone in druge predpise, potrebne za uskladitev s to direktivo, z učinkom od 1. januarja 2007. Komisiji nemudoma sporočijo besedila teh predpisov.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice sporočijo Komisiji besedila temeljnih določb predpisov nacionalne zakonodaje, sprejetih na področju, ki ga ureja ta direktiva.
Člen 3
Ta direktiva začne veljati dan po objavi v Uradnem listu Evropske unije.
Uporablja se od 1. januarja 2007.
Člen 4
Ta direktiva je naslovljena na države članice.
V Bruslju, 19. decembra 2006

Labels: 12
2
4